ข้อมูลสรุป (Executive Summary)

-   บริษัท ซีพีอาร์ โกมุ อินดัสเตรียล จำกัด (มหาชน) (“CPR” หรือ “บริษัทฯ”)
    ก่อตั้งเป็นบริษัทจำกัด เมื่อวันที่ 4 ธันวาคม 2539 โดยตระกูลวณิชวิศิษฐ์กุล
    เพื่อประกอบธุรกิจผลิตและจำหน่ายผลิตภัณฑ์ยางและยางติดเหล็กที่เป็นส่วนประกอบของรถยนต์และรถจักรยานยนต์ให้กับบริษัทผู้ประกอบรถยนต์และรถจักรยานยนต์(“Original
    Equipment Manufacture: OEM”) ทั้งในตลาดภายในประเทศและตลาดต่างประเทศ
    ตั้งอยู่เลขที่ 78 หมู่ 2 ถนนพหลโยธิน (กิโลเมตรที่ 77.5) ตำบลสนับทึบ อำเภอวังน้อย
    จังหวัดพระนครศรีอยุธยา บริษัทฯ มีโรงงานทั้งหมด 6 โรงงาน บริษัทฯ
    มีกำลังการผลิตในส่วน Mixing เท่ากับ 4,368 ตันต่อปี
    และมีกำลังการผลิตชิ้นส่วนยางและยางติดเหล็กเท่ากับ 50 ล้านชิ้นต่อปี

-   บริษัทฯ มีบริษัทย่อย 2 บริษัท ได้แก่

-   บริษัท ซีจีไอ เมททัล อินดัสเตรียล จำกัด (“CMI”) โดยบริษัทฯ ถือหุ้นร้อยละ 70
    ดำเนินธุรกิจปั๊มเหล็กเพื่อจำหน่ายเป็นวัตถุดิบให้แก่บริษัทฯ เป็นหลัก
    โดยเริ่มก่อตั้งเมื่อเดือนกุมภาพันธ์ 2547 ในปี 2549 สามารถผลิตเหล็กปั๊มได้ 11.26 ล้าน
    Stroke ต่อปี

-   บริษัท ยูชอน ไพพ์ (ไทยแลนด์) จำกัด (“YPT”) โดยบริษัทฯ ถือหุ้นร้อยละ 99.99
    ดำเนินธุรกิจรีดท่อเหล็กเพื่อจำหน่ายเป็นวัตถุดิบให้แก่บริษัทฯ เป็นหลัก
    โดยเริ่มก่อตั้งเมื่อเดือนธันวาคม 2547 ในปี 2549 สามารถผลิตท่อเหล็กได้ 300 ตันต่อปี

-   บริษัทฯ
    เป็นผู้ผลิตชิ้นส่วนยางและยางติดเหล็กเพียงรายเดียวในประเทศไทยที่ได้รับการถ่ายทอดเทคโนโลยีการผลิตและสูตรการผลิตชิ้นส่วนยางจาก
    Kinugawa Rubber Industrial ประเทศญี่ปุ่น ซึ่งเป็นบริษัทในกลุ่มของ Nissan Motor
    Group และเป็นบริษัทผู้ผลิตชิ้นส่วนยางรายใหญ่ให้กับรถยนต์นิสสันในประเทศญี่ปุ่นด้วย
    ชิ้นส่วนยางและยางติดเหล็กที่บริษัทฯ ผลิตจะจำหน่ายทั้งภายในประเทศและต่างประเทศ
    สำหรับตลาดภายในประเทศจะจำหน่ายให้กับผู้ประกอบการรถยนต์นิสสัน, ฟอร์ด, มาสด้า,
    มิตซูบิชิ, ไทยรุ่งยูเนี่ยนคาร์, และซูซูกิ และจำหน่ายให้กับผู้ประกอบการรถจักรยานยนต์ ได้แก่
    ยามาฮ่า สำหรับตลาดต่างประเทศนั้น บริษัทฯ จะจำหน่ายให้กับ Kinugawa Rubber
    Industrial ในประเทศญี่ปุ่นเพื่อนำไปส่งให้กับโรงงานประกอบรถยนต์ในต่างประเทศ
    จากตัวเลขล่าสุดในปี 2549 สัดส่วนการจำหน่ายสินค้า OEM ภายในประเทศ
    และต่างประเทศคิดเป็นจำนวนร้อยละ 74.95 และ 25.05 ตามลำดับ
    นอกเหนือจากนั้นเป็นการจำหน่ายชิ้นส่วนยางสำหรับร้านอะไหล่ ศูนย์บริการและอู่ซ่อมรถยนต์
    (“Replacement Equipment Manufacturers: REM”)
    และชิ้นส่วนยางที่เป็นส่วนประกอบของผลิตภัณฑ์ประเภทอื่น เช่น ตู้เย็น เครื่องสุขภัณฑ์ เป็นต้น

-   บริษัทฯ
    มีเป้าหมายที่จะเป็นผู้นำในอุตสาหกรรมการผลิตและจำหน่ายผลิตภัณฑ์ยางและยางติดเหล็กแก่ผู้ผลิตสินค้าต้นแบบ
    (Original Equipment Manufacturer: OEM) ประเภทรถยนต์และรถจักรยานยนต์
    ทั้งในตลาดภายในประเทศ และตลาดต่างประเทศ และมีเป้าหมายที่จะขยายตลาดให้กว้างขึ้น
    และขยายการผลิตผลิตภัณฑ์ยางและยางติดเหล็กให้แก่บริษัทผู้ประกอบรถยนต์ทุกยี่ห้อ

-   บริษัทฯ มีผลการดำเนินงานที่เป็นกำไรเรื่อยมาตั้งแต่ปี 2542 จนถึง ปี 2547
    และมีกำไรเพิ่มขึ้นอย่างต่อเนื่อง
    ซึ่งผลการดำเนินงานที่ดีเป็นผลจากการเติบโตของอุตสาหกรรมยานยนต์ที่มีอัตราการเติบโตอย่างต่อเนื่อง
    ผลจากการย้ายฐานการผลิตของบริษัทผู้ผลิตรถยนต์จากประเทศญี่ปุ่นเข้ามาในประเทศไทย
    เพื่อให้ประเทศไทยเป็นแหล่งผลิตและส่งออกรถยนต์ของเอเชีย
    โดยเฉพาะอย่างยิ่งการส่งออกรถปิคอัพ
    ซึ่งการเปลี่ยนแปลงดังกล่าวส่งผลให้อุตสาหกรรมชิ้นส่วนประกอบรถยนต์เติบโตอย่างมากตามไปด้วย
    แต่ในปี 2548 และปี 2549 มีอัตรากำไรสุทธิลดลง 1.8% และ76.79%
    โดยมีสาเหตุจากการเพิ่มสูงขึ้นของราคายางธรรมชาติถึงร้อยละ 16 ใน ปี2548 และร้อยละ
    42 ในปี 2549

-   ในปี2549 เศรษฐกิจโดยรวมของประเทศได้รับผลกระทบจากปัจจัยต่างๆ
    ไม่ว่าจะเป็นราคาน้ำมันที่ปรับตัวสูงขึ้นมาก อัตราการแข็งตัวของค่าเงินบาท ความไม่สงบใน 3
    จังหวัดภาคใต้ อุทกภัย สถานการณ์ทางการเมืองที่ไม่แน่นอน
    รวมถึงเหตุการณ์ระเบิดในกรุงเทพฯในช่วงสิ้นปี
    ซึ่งปัจจัยดังกล่าวแม้จะไม่ส่งผลกระทบโดยตรงกับทางบริษัทฯ
    แต่ได้ส่งผลให้ภาวะเศรษฐกิจของประเทศชะลอตัวลงเมื่อเทียบกับปีก่อน

-   ผลจากการชะลอตัวของเศรษฐกิจโดยรวมทำให้ ศักยภาพในการทำกำไรของบริษัทฯลดลง
    เนื่องจากได้รับผลกระทบจากการเพิ่มขึ้นของราคาวัตถุดิบหลัก
    คือยางธรรมชาติที่มีราคาเพิ่มขึ้นถึงร้อยละ 42 จากปีก่อน
    ประกอบกับความผันผวนของราคาน้ำมันดิบ ซึ่งส่งผลกระทบให้ ยางสังเคราะห์ เขม่าดำ
    และเคมีภัณฑ์ มีราคาสูงขึ้นอย่างต่อเนื่อง ทำให้ต้นทุนขายของบริษัทฯ เพิ่มขึ้นร้อยละ 11.05
    จากปีก่อน ซึ่งบริษัทฯ ได้พยายามใช้มาตรการต่างๆ ได้แก่
    ใช้วิศวกรรมการยางมาช่วยเพื่อพัฒนาต้นทุน
    หาแหล่งวัตถุดิบใหม่ที่สามารถผลิตวัตถุดิบที่มีคุณภาพและราคาที่เหมาะสม
    การบริหารและควบคุมค่าใช้จ่ายต่างๆ
    รวมทั้งความพยายามในการปรับราคาสินค้าเพื่อรักษาสัดส่วนต้นทุน จากการร่วมมือของทุกฝ่าย
    ทำให้บริษัทฯ มีกำไรสุทธิ 10.77 ล้านบาท หรือคิดเป็นกำไรต่อหุ้นที่ 0.05 บาท

-   ณ วันที่ 31 ธันวาคม 2549 บริษัทมีสินทรัพย์รวม 478.83 ล้านบาท ลดลง 40.67 ล้านบาท
    หรือคิดเป็นร้อยละ 7.8 ซึ่งโดยเป็นการลดลงของเงินสดจำนวน 28.85 ล้านบาท
    (การจ่ายชำระเงินกู้ 9.20 ล้านบาท และการจ่ายชำระหนี้สินหมุนเวียน 8.06 ล้านบาท)
    การจ่ายเงินปันผล 7.96 ล้านบาท และการลดลงจากการจำหน่ายเงินลงทุนในหน่วยลงทุน
    7.09 ล้านบาท

  ส่วนของผู้ถือหุ้นรวม 330.90 ล้านบาท ลดลงจากปีที่ผ่าน 7.34 ล้านบาท หรือคิดเป็นร้อยละ
  2.17 เป็นผลมาจากการจ่ายเงินปันผลในอัตราหุ้นละ 0.04 บาท คิดเป็นจำนวนเงิน 7.96
  ล้านบาท ในเดือนพฤษภาคม 2549 และผลจากการเปลี่ยนแปลงสัดส่วนการลงทุนในบริษัทย่อย

  มีหนี้สินสุทธิ 147.93 ล้านบาท ลดลง 33.33 ล้านบาท
  หรือเมื่อคิดเป็นอัตราส่วนหนี้สินต่อส่วนของผู้ถือหุ้นจะพบว่าบริษัทมีสถานการเงินที่ดีขึ้นโดยมีอัตราส่วนหนี้สินต่อส่วนของผู้ถือหุ้นเท่ากับ
  0.45 เท่า เมื่อเทียบกับปี 2548 เท่ากับ 0.54 เท่า

  มีรายได้จากการดำเนินงานรวมเท่ากับ 327. 33 ล้านบาท ลดลง 10.14 ล้านบาท
  หรือคิดเป็นร้อยละ 3 ซึ่งเป็นผลจาการลดลงจากการขายสินค้าในประเทศคิดเป็นจำนวนเงิน
  18.26 ล้านบาท
  ขณะที่บริษัทก็มีสัดส่วนและปริมาณการขายสินค้าในประเทศที่เพิ่มขึ้นอย่างต่อเนื่องจากร้อยละ
  72.36 ในปี 2548 เป็น 78.09 ในปี 2549

  บริษัทมีกำไรขั้นต้น 82 ล้านบาท ลดลง 38.61 ล้านบาท
  ซึ่งเป็นผลกระทบจากการปรับตัวที่เพิ่มสูงขึ้นวัตถุดิบหลัก คือ ยางพารา
  โดยราคายางพารามีการปรับตัวสูงขึ้นอย่างต่อเนื่องตั้งแต่ต้นปี 2549 เป็นต้นมา ขณะที่วัตถุดิบอื่น
  ๆ อาทิ สารเคมี
  ล้วนมีการปรับตัวที่เพิ่มขึ้นสืบเนื่องจากสาเหตุของความไม่แน่นอนของสถานการณ์ในตะวันออกกลาง

  มีกำไรสุทธิ 10.77 ล้านบาท ลดลง 35.64 ล้านบาท
  ซึ่งล้วนเป็นผลต่อเนื่องจากการปรับตัวของราคาวัตถุดิบ
  และความไม่ความไม่แน่นอนในสถานการณ์ตะวันออกกลางล้วนส่งผลให้ราคาน้ำมันมีการปรับตัวที่สูงขึ้น
  จึงส่งให้ผลต้นทุนการประกอบการของบริษัทเพิ่มขึ้น

  คณะกรรมการบริษัทฯ ได้มีมติที่ประชุมคณะกรรมการครั้งที่ 1/2550 ในวันที่ 25 กุมภาพันธ์ 2550
  อนุมัติให้มีการจ่ายเงินปันผลให้กับผู้ถือหุ้นของบริษัทฯ ในอัตราหุ้นละ 0.02 บาท
  เป็นเงินปันผลรวมทั้งสิ้น 3,980,000.00 บาท หรือคิดเป็นร้อยละ 40 ของกำไรสุทธิประจำปี
  2549 ให้แก่ผู้ถือหุ้นของบริษัท ซึ่งปรากฏชื่อตามสมุดทะเบียนผู้ถือหุ้น ณ
  วันปิดทะเบียนพักการโอนหุ้นในวันที่ 12 เมษายน 2550 เวลา 12.00 น.
  และกำหนดจ่ายเงินปันผลในวันที่ 2 พฤษภาคม 2550